b'\n_START_ARTICLE_\nMarij Semoli\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nSemoli\xc4\x8d se je v mladosti izu\xc4\x8dil za pilota, zato je bil leta 1938 ob naboru v Italijanske oboro\xc5\xbeene sile dodeljen Italijanskemu vojnemu letalstvu. Kon\xc4\x8dal je pod\xc4\x8dastni\xc5\xa1ko \xc5\xa1olo in postal narednik._NEWLINE_Voja\xc5\xa1ki rok je odslu\xc5\xbeil junija 1939, a so ga zaradi bli\xc5\xbeajo\xc4\x8de vojne obdr\xc5\xbeali v aktivni sestavi. 24. junija 1940 je dosegel svojo prvo zra\xc4\x8dno zmago, ko je sestrelil francoski lovec Morane-Saulnier M.S.406. Februarja 1940 je bil preme\xc5\xa1\xc4\x8den na Rodos, od koder je sodeloval v napadih na otok Kreto; septembra istega leta je sestrelil \xc5\xa1e britanski bombnik Vickers Wellington in izvidni\xc5\xa1ko letalo Martin B-26 Marauder._NEWLINE_Spomladi 1942 je bil preme\xc5\xa1\xc4\x8den na vzhodno fronto, kjer je opravil 10 bojnih poletov, a ni sre\xc4\x8dal nobenega nasprotnika. V tem \xc4\x8dasu se je odlo\xc4\x8dil, da prebe\xc5\xbei k Sovjetom, a je pomotoma pristal v prednjih nem\xc5\xa1kih vrstah, nakar se je vrnil v mati\xc4\x8dno enoto._NEWLINE_Aprila 1943 je bil poslan nazaj v Italijo, nato pa v Afriko. Ker ni hotel oditi v Afriko, je pri pristajanju namenoma zapeljal med parkirana letala in poleg svojega uni\xc4\x8dil \xc5\xa1e dve drugi letali. Komisija, ki je preiskovala \xc2\xbbnesre\xc4\x8do\xc2\xab, ga je vseeno spoznala za bojno sposobnega. Bil je preme\xc5\xa1\xc4\x8den na jug Italije, kjer je nato v enem mesecu sestrelil \xc5\xa1tiri \xc5\xa1tirimotorne bombnike in dva Spitfira._NEWLINE_Ob kapitulaciji Italije je takoj prestopil v zavezni\xc5\xa1ko italijansko vojno letalstvo; v spopadih nad Dalmacijo in \xc4\x8crno goro je sestrelil dva lovca Messerschmitt Bf 109 in eno transportno letalo Junkers Ju 52._NEWLINE_Februarja 1944 je vstopil v NOVJ in bil poslal v 1. letalsko bazo NOVJ, od koder so ga poslali v Egipt, kjer je postal pilot v 1. lovski eskadrilji NOVJ. V tej enoti je opravil 37 bojnih poletov; ob koncu vojne je bil zastavnik._NEWLINE_Bil je preme\xc5\xa1\xc4\x8den v 4. letalsko divizijo, opremljeno z sovjetskimi lahkimi dvomotornimi letali Petljakov Pe-2; postal je pomo\xc4\x8dnik poveljnika polka. Zaradi zdravstvenih te\xc5\xbeav je dobil prepoved letenja na lovskih letalih in je tako moral presedlati na transportna letala. Letal je kot prvi pilot na Junkers Ju 52, s katerim je delal tudi lupinge, zakar je bil tudi kaznovan._NEWLINE_Zaradi vse ve\xc4\x8djih zdravstvenih te\xc5\xbeav se je leta 1962 upokojil._NEWLINE_V voja\xc5\xa1ki karieri je opravil 5.133 poletov v 4.234 urah letenja na 23 tipih letal.'